নারায়ণগঞ্জে আলোচিত ৭ খুন মামলায় আটক ২৩ আসামির সবাইকে সকাল সাড়ে ৯টার দিকে আদালত কক্ষে হাজির করা হয়। এ সময় তাদের এসলাসে তোলা হলে বেশ গম্ভীর দেখা যায় মামলার প্রধান আসামি নূর হোসেন ও তার সহযোগীদের। আর কান্নাকাটি শুরু করেন মামলার অন্যতম আসামি র‌্যাব-১১-এর সাবেক অধিনায়ক লে. কর্নেল (অব.) তারেক সাঈদ মুহাম্মদ। গতকাল ইয়াওমুল ইছনাইনিল আযীম (সোমবার) সকাল ১০টার ৪ মিনিটে রায় পড়া শুরু করেন নারায়ণগঞ্জ জেলা ও দায়রা জজ আদালতের বিচারক সৈয়দ এনায়েত হোসেন। মাত্র ৫ মিনিটের মধ্যে চূড়ান্ত রায় ঘোষণার সঙ্গে সঙ্গে কান্নায় ভেঙে পড়ে তারেক সাঈদ। রায় ঘোষণার পরপরই আসামিদের নিয়ে পুলিশ বের হয়ে যায়। বের হওয়ার সময় এক আসামি স্যান্ডেল খুলে জনগণের দিকে মারতে চাইলে পুলিশ তাকে থামায়। তবে তার নাম জানা যায়নি। এ সময় আদালতের ভেতরে নিহত তৎকালীন ওয়ার্ড কাউন্সিলর ও প্যানেল মেয়র নজরুল ইসলামের স্ত্রী, বাবাকে কান্নাকাটি করতে দেখা যায়। তারা উপস্থিত সাংবাদিকদের বলেন, ‘আমরা যাদের আসামি করেছিলাম তাদের শাস্তি দেয়া সম্ভব হয়নি।’